豫章別李元中宣德
作者：林之奇
朝代：宋

paragraphs: 舊聞諸李隱龍眠，伯時已老元中少。
一行作吏各天涯，故人落落疎星曉。
西山影裏識君面，碧照草江眸子瞭。
向來問道渺多岐，只今領略歸玄妙。
老鳳垂頭噤不語，古木查牙噪春鳥。
身在幕府心江湖，左胥右律但坐嘯。
第愁一葉釣漁舟，不容七尺堂堂表。
我今歸卧翠谷雲，君應紫禁鶯花繞。
相思有夢到茅齋，細雨青燈坐林杪。